Document ID: 31987R3730

31987R3730
L 352/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3730/87 НА СЪВЕТА
от 10 декември 1987 година
относно определяне на общи правила за снабдяването с храна от интервенционни складове на определени организации и за разпределянето ѝ сред най-нуждаещите се лица в Общността
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 43 от него,
като взе предвид предложението на Комисията,
като взе предвид становището на Европейския парламент (1),
като има предвид, че вследствие на изключително студената зима на 1986-1987 г. Общността приложи, в продължение на няколко месеца през 1987 г., мерки за снабдяване с различни храни на благотворителни организации с цел разпределянето им сред най-нуждаещите се лица в Общността;
като има предвид, че докладите от държавите-членки и от различни благотворителни организации, свързани с тези мерки, показват, че последните са били от значителна полза за бенефициентите, но също така са изправили редица от горепосочените организации пред трудности, свързани с финансовата им страна и с разпределянето;
като има предвид, че Общността има потенциални възможности чрез интервенционните си складове за различни селскостопански продукти да направи значителен принос към благосъстоянието на най-нуждаещите се свои граждани; като има предвид, че е в интерес на Общността и в съответствие с целите на Общата селскостопанска политика този потенциал да се реализира на стабилна основа и посредством въвеждането на подходящи мерки, докато количествата складирани стоки намалеят до нормално равнище; като има предвид, че опитът, натрупан при прилагането на горепосочените мерки, би следвало да помогне при организацията на всяко следващо действие от подобен характер; като има предвид, че е уместно законовата база за прилагането на такива мерки да се консолидира в единен текст,
ПРИЕ НАСТОЯЩИЯ РЕГЛАМЕНТ:
Член 1
Вземат се мерки някои определени за целта организации да имат достъп до стоките, намиращи се в интервенционни складове, за да бъде храната раздадена на най-нуждаещите се лица в Общността. Тези лица получават храната безплатно или на цена, която в никакъв случай не е по-висока от цената, оправдаваща разходите, поети от определените организации при изпълнение на съответните действия. Разпределянето се осъществява съобразно годишния план, приет от Комисията въз основа на информацията, предоставена от държавите-членки.
Член 2
1. Организациите, посочени в член 1, се определят от съответните държави-членки.
2. Държавите-членки, които желаят да прилагат тази схема, уведомяват Комисията своевременно всяка година.
Член 3
Стоките, посочени в член 1, се предоставят безплатно на определените организации. Счетоводната стойност на тези стоки е интервенционната им цена, когато е необходимо коригирана от коефициенти предвид разликата в качеството.
Член 4
В зависимост от подробните правила за приложение, посочени в член 6, разходите по дейностите, извършвани съобразно настоящия регламент, се разглеждат като част от разходите за стабилизиране на селскостопанските пазари съгласно предвиденото в член 1, параграф 2, буква б) oт Регламент (ЕИО) № 729/70 (2). Така стоките, предоставяни по силата на член 1 от настоящия регламент, се финансират чрез отпускане на суми от съответното бюджетно перо в секция „Гарантиране“ на Европейския фонд за ориентиране и гарантиране на земеделието от бюджета на Европейските общности. Също така може да се постанови това финансиране да допринася за покриване разходите за транспортиране на продукцията от интервенционните центрове, както и на административните разходи на организациите, свързани с прилагането на тази схема, с изключение на разходите, които могат да бъдат поети от бенефициентите в рамките на прилагането на член 1.
Член 5
Комисията представя на Европейския парламент и на Съвета доклад за действието на тази схема възможно най-скоро след като се сдобие с информация за първите две години на действие.
Член 6
Подробните правила за прилагането на настоящия регламент се приемат съгласно процедурата, предвидена в член 26 от Регламент (ЕИО) № 2727/75 (3), и съобразно съответните разпоредби в останалите регламенти, уреждащи общата организация на пазара за селскостопански продукти.
Член 7
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 декември 1987 година.

Labels: 2
17
5
0
3
15